Հատկանշական է, որ աշխարհի չեմպիոն դարձած գրեթե բոլոր շախմատիստները, բացառությամբ Վասիլի Սմիսլովի եւ Ռոբերտ Ֆիշերի, դարձել են Վեյկ Ան Զեեի մրցաշարի հաղթող, իսկ ամենաշատը՝ 5-ական անգամ հաղթող են դարձել աշխարհի ներկա եւ նախկին չեմպիոններ նորվեգացի Մագնուս Կառլսենը եւ հնդիկ Վիշվանաթան Անանդը: 4-ական անգամ Վեյկ Ան Զեեի մրցաշարի հաղթող են դարձել աշխարհի նախկին չեմպիոն Մաքս Էյվեն (Հոլանդիա), ինչպես նաեւ Լայոշ Պորտիշը (Հունգարիա), Վիկտոր Կորչնոյը (ԽՍՀՄ) եւ Լեւոն Արոնյանը: Ընդ որում, Վեյկ Ան Զեեի վերջին 5 մրցաշարերը ունեցել են ընդամենը 2 հաղթողներ. 3 անգամ՝ Կառլսենը եւ 2 անգամ՝ Արոնյանը: Ահա այսպիսի փայլուն արդյունքներ է ցույց տվել Արոնյանը «Tata Steel Chess»-ում: Բայց 2015-ին Արոնյանը Վեյկ Ան Զեեում ցուցադրեց իր ամենաանհաջող արդյունքը՝ 14 շախմատիստների պայքարում զբաղեցրեց ընդամենը 9-րդ տեղը, իսկ անցյալ տարի ընդհանրապես չմասնակցեց «Tata Steel Chess»-ին: 1 տարվա բացակայությունից հետո Լեւոնը վերադառնում է Վեյկ Ան Զեե: